Lögreglunni á höfuðborgarsvæðinu barst tilkynning um aðila við sjóinn á sjötta tímanum í gærkvöldi . Hann væri kominn í sjálfheldu vegna hækkandi sjávarborðs . Þegar lögregla kom á staðinn reyndist hann vera við veiðar og ekki í nokkrum vandræðum . Átta ökumenn voru grunaðir um akstur undir áhrifum vímuefna í gærkvöldi og nótt . Fjórir þeirra voru grunaðir um akstur án réttinda . Þá var farþegi í einni bifreiðinni grunaður um vörslu fíkniefna og brot gegn vopnalögum . Annar ökumaður var stöðvaður á 65 km hraða þar sem 30 km hámarkshraði er . Hann var sviptur ökuréttindum til bráðabirgða . Tilkynnt var um ofurölva einstakling liggjandi í götunni í miðbænum laust fyrir sex í gærkvöldi . Þegar lögreglu bar að garði var aðilinn þó upprisinn og genginn á brott . Þá barst lögreglunni tilkynning um aðila sofandi ölvunarsvefni á grasi í miðbænum . Lögregla vakti aðilann sem reyndist í þokkalegu standi og gekk sína leið . Þá barst lögreglu tilkynning um ósjálfbjarga ölvaðan mann í Hafnarfirðinum í nótt . Aðilinn var aðstoðaður við að komast heim . Tilkynnt um unglinga að fikta með eld við skóla í miðbænum . Ekki sást til þeirra né nokkur merki um eld við skólann þegar lögregla mætti á svæðið . Tilkynnt var um slagsmál milli aðila við strætóstoppistöðina í Mjódd , er lögreglu bar að skömmu síðar voru aðilar þó á brott og hvergi að finna . Um 80 mál bárust inn á borð lögreglu frá því klukkan 17:00 en flest öll minniháttar og eða aðstoð við borgarann .